তার সাথে আলাপ ও আড্ডার বেশির ভাগটাই ছিলো বোর্হেস, আর্জেন্টিনা এবং তার দেখা আর্জেন্টাইন ও অন্যান্য স্প্যানিশভাষী লেখকদের সম্পর্কে অভিজ্ঞতা ও সম্পর্কের বয়ানে ঋদ্ধ। তার নিজের অনুবাদ সম্পর্কে অনেক কথাবার্তা হয়েছে। রফিক তাদেরকে নিখুঁত আতিথেয়তা দিয়ে যতটা স্বাচ্ছন্দ্য ও আরামদায়ক করে রাখা যায় তার সর্বোত্তম চেষ্টা করেছিল। পরিচিত লেখক-বন্ধুদের অনেকেই এসেছিলেন নরম্যানের সাথে দেখা করার জন্য। অনুবাদক ও অধ্যাপক খালিকুজ্জামান ইলিয়াস, কবি কাজল বন্দ্যোপাধ্যায়, আরও কেউ কেউ। কাজল বন্দ্যোপাধ্যায়ের সাথে নরম্যান আলাপ করার সময় আমি হঠাৎ করেই উপস্থিত হওয়া মাত্র লক্ষ্য করলাম তিনি নরম্যানকে বুঝানোর চেষ্টা করছেন এদেশে হিন্দুরা কতটা এবং কিভাবে নির্যাতিত ও বঞ্চিত হচ্ছে। আমি তখন তাকে জিজ্ঞেস করলাম, আপনি হিন্দুদের নির্যাতিত ও বঞ্চিত হওয়ার কথা বলছেন, সেটা ঠিকই আছে। কিন্তু এদেশে কি মুসলমানরাও নির্যাতিত ও বঞ্চিত হয় না? আপনি আলাদা করে শুধু হিন্দুদের কথা বললে সেটা সাম্প্রদায়িক শোনায় এবং নরম্যানকে একটা ভুল বার্তা দেয়া হয়। এদেশে ক্ষমতাবান ও বিত্তবান হিন্দু কি নির্যাতিত ও বঞ্চিত হচ্ছেন? ক্ষমতাহীন ও বিত্তহীন–তা সে হিন্দুই হোক আর মুসলমানই হোক তারা নির্যাতিত হন। সমস্যাটা ধর্মীয় পরিচয়ের নয়, সমস্যাটা আমরা কোন রাজনীতির মধ্যে আছি, সেটা। গণতন্ত্র ও স্বাধীন বিচার বিভাগ যদি প্রতিষ্ঠা করা যেত তাহলে এই প্রশ্নগুলো দেখা দিত না। কাজলবাবু, আমি যদ্দূর জানি, বামপন্থী ঘরানার মানুষ। অথচ তারা যখন এই সংকীর্ণ দৃষ্টিভঙ্গি থেকে সামাজিক সমস্যাকে চিহ্নিত করার চেষ্টা করেন তখন তা দেখে দুঃখ হয়।